विगतमा झैं नारै–नारा नभए पनि कार्यान्वयन कठिन हुने एवं वितरणमुखी लोकरिझ्याईंका कार्यक्रम पनि बजेटमा नपरेका होइनन् । देशभरि ध्यान र योग सिकाउने नागरिक आरोग्य कार्यक्रम, दुई वर्षभित्र साक्षर नेपाल घोषणा, दुई वर्षमा अहिलेको भन्दा दोब्बर २० लाख पर्यटक भित्र्याउने भिजिट नेपाल २०२०, सार्वजनिक स्थानमा स्मार्ट शौचालय, आपत्कालीन उद्धार गर्न एअर एम्बुलेन्स, ज्येष्ठ नागरिक आरोग्य आश्रम, गरीबीको रेखामुनि रहेका समुदायलाई घर बनाउन रु.५० हजार अनुदान सहितका कार्यक्रम पनि बजेटमा परेका छन् ।
